


TÁJÉKOZTATÓ TELEKADÓ ADATBEJELENTÉSÉRŐL
1. Általános információk
Adóköteles a Budapest Főváros IX. kerület Ferencváros Önkormányzatának illetékességi területén lévő telek, azaz az épülettel, épületrésszel be nem épített földterület. 
2. Kinek van adatbejelentési kötelezettsége? 
2.1. Az adót annak kell bevallania és megfizetnie, aki a naptári év első napján a telek − közhiteles ingatlan-nyilvántartásba bejegyzett − tulajdonosa. Ha a telket az ingatlan-nyilvántartásba bejegyzett vagyoni értékű jog (pl. haszonélvezet, használat joga, kezelői jog stb.) terheli, akkor a vagyoni értékű jog jogosultjának kell a telekadót bevallani és megfizetni.
2.2. Ha a teleknek több tulajdonosa van, akkor a tulajdonosok tulajdoni hányadaik arányában adóalanyok. Valamennyi tulajdonos által írásban megkötött és az adóhatósághoz benyújtott megállapodásban a tulajdonosok az adóalanyisággal kapcsolatos jogokkal és kötelezettségekkel egy tulajdonost is felruházhatnak.
3. Mikor kell adatbejelentést tenni?
Az adóalanynak a telekadóról az adókötelezettség keletkezését, illetve változását követő 15 napon belül kell adatbejelentését teljesítenie.
4. Adókötelezettség keletkezése
4.1. a belterületen fekvő, termőföldnek minősülő telek esetében a földterületnek az ingatlan-nyilvántartásban művelés alól kivett területre történő átvezetését vagy tényleges mezőgazdasági művelésének a megszüntetését követő év első napján,
4.2. a külterületen fekvő, termőföldnek minősülő telek esetében a földterületnek az ingatlan-nyilvántartásban művelés alól kivett területre történő átvezetését követő év első napján,
4.3. erdőnek minősülő telek esetében
4.3.1. a földterületnek az ingatlan-nyilvántartásban művelés alól kivett területre történő átvezetését követő év első napján, feltéve, ha az Országos Erdőállomány Adattárban erdőként nem tartják nyilván vagy
4.3.2. az ingatlan-nyilvántartásban művelés alól kivett területként nyilvántartott földterületnek az Országos Erdőállomány Adattárból történő törlését követő év első napján
4.3.3. a tanyaként nyilvántartott földterület esetében a tanyaként történő ingatlan-nyilvántartási bejegyzés törlését követő év első napján,
4.4. az építmény megsemmisülése, lebontása esetén a megsemmisülést, lebontást követő félév első napján,
4.5. az ingatlan-nyilvántartásban művelés alól kivett területként nyilvántartott belterületi telek esetében a telek művelési ágának ingatlan-nyilvántartási átvezetése és tényleges mezőgazdasági művelése megkezdése évének utolsó napján,
4.6. az előbbi pontban foglaltaktól eltérően:
4.6.1. tényleges mezőgazdasági művelés alatt álló belterületi telek esetében a telek művelési ágának ingatlan-nyilvántartási átvezetése évének utolsó napján,
4.6.2. belterületen fekvő termőföld esetében annak tényleges mezőgazdasági művelése megkezdése évének utolsó napján,
4.6.3. külterületi telek esetében annak termőföldként vagy tanyaként történő ingatlan-nyilvántartási feljegyzése évének utolsó napján,
4.6.4. az 4.6.1. – 4.6.3. pontban foglaltaktól eltérően teleknek minősülő földterület esetében a földterületnek az ingatlan-nyilvántartásban erdő művelési ágra történő átvezetése vagy az Országos Erdőállomány Adattárba történő bejegyzése évének utolsó napján,
4.6.5. a telek építménnyel való beépítése félévének utolsó napján.
5. Adókötelezettség változása
Az adókötelezettségben bekövetkező – az előző pontban nem említett – változást a következő év első napjától kell figyelembe venni.
6. Adómentesség
A helyi adókról szóló 1990. évi C. törvény (Htv.) alapján mentes az adó alól:
a) az épület, épületrész hasznos alapterületével egyező nagyságú telekrész,
b) a mezőgazdasági művelés alatt álló belterületi telek,
c) az építési tilalom alatt álló telek adóköteles területének 50%-a,
d) az adóalany termék-előállító üzeméhez tartozó, jogszabályban vagy hatósági előírásban megállapított védő-biztonsági terület (övezet), feltéve, ha az adóalany adóévet megelőző adóévi, évesített nettó árbevétele legalább 50%-ban saját előállítású termék értékesítéséből származik,
e) az egyes sportcélú állami tulajdonú vagyonelemek ingyenes tulajdonba adásáról, valamint egyes kapcsolódó törvények módosításáról szóló 2025. évi XLVI. törvény, és a Magyarország 2026. évi központi költségvetésének megalapozásáról szóló 2025. évi LI. törvény szerinti vagyonjuttatással az állam által sportcélú közfeladat ellátása, közösségi sportcélú használat biztosítása érdekében, ingyenesen sportszervezet vagy országos sportági szakszövetség tulajdonába adott ingó- és ingatlanvagyon.
7. A telekadó alapja
A telekadó alapja a telek m2-ben számított területe.
8. A telekadó mértéke
Az általános adómérték 556 Ft/m2/év 
9. Eljárási díj
Az eljárás illetékmentes.
10. Benyújtás módja
10.1. Elektronikus úton – az elektronikus kapcsolattartásra kötelezett adóalany, valamint az elektronikus kapcsolattartásra nem kötelezett természetes személy adóalany saját választása szerint – az E-Önkormányzat Portálon (E-Önkormányzat Portál). Az E-Papír szolgáltatás igénybevételével benyújtott adatbejelentést be nem nyújtottnak kell tekinteni.
10.2. Postai úton – az elektronikus kapcsolattartásra nem kötelezett természetes személy adóalany − (Budapest Főváros IX. Kerület Ferencváros Polgármesteri Hivatal, 1093 Budapest, Bakáts utca 8.)
10.3. Személyesen – az elektronikus kapcsolattartásra nem kötelezett természetes személy adóalany − az Adóhatósági Csoport hivatali helyiségében (1093 Budapest, Bakáts utca 8. szám alatt a földszinti irodában) ügyfélfogadási időben (hétfő 13:00-17:30, szerda 8:00-16:00, péntek 8:00-12:00).
11. Az adatbejelentés nyomtatvány 
11.1. Az űrlap elérhető az E-Önkormányzat Portálon (https://ohp-20.asp.lgov.hu/ugyinditas) Önkormányzat kereső: BUDAPEST FŐVÁROS IX. KERÜLET FERENCVÁROS ÖNKORMÁNYZATA, Ágazat: Adóügyi, Ügytípus: telekadó, Űrlap: Telekadó adatbejelentés + mellékletek csatolása.
11.2. Az adatbejelentés nyomtatvány elérhető az Önkormányzat honlapján is. (link)
12. Ügyintézési határidő
30 nap
13. Jogorvoslat
A határozat ellen a közléstől számított 15 napon belül Budapest Főváros Kormányhivatalához címzett, de a Hatósági Iroda Adóhatósági Csoportjánál fellebbezést lehet előterjeszteni. Az elsőfokú közigazgatási határozat elleni fellebbezés illetéke a fellebbezéssel érintett vagy vitatott összeg minden megkezdett 10 000 forintja után 400 forint, de legalább 5 000 forint, legfeljebb 
500 000 forint.
14. A telekadó megfizetése
14.1. A telekadót két egyenlő részletben, március 15-i és szeptember 15-i határidővel kell befizetni. Az adókötelezettség év közben történő megállapítása esetén az adó összegét az azt megállapító határozatban foglaltak szerint kell megfizetni. A határidőn túli befizetés vagy nem fizetés miatt késedelmi pótlékot kell fizetni.
14.2. A telekadó befizetése Budapest Főváros IX. kerület Ferencváros Önkormányzata telekadó számlájára (10401196-00028994-00000002) történő utalással teljesíthető. A közleményben kérjük megadni az adószámot/adóazonosító jelet/mutatószámot.
15. Eljárási szabályok
Az adatbejelentésre kötelezett adózó az adóalapról, annak négyzetméterben kifejezett területéről két tizedesjegy pontossággal, az általános kerekítés szabályai szerint tesz adatbejelentést. 
16. Bővebb információ
Ha az E-Önkormányzat Portálon (E-Önkormányzat Portál), illetőleg az önkormányzat honlapján (ferencvaros.hu) elérhető információkon túl segítségre van szüksége személyesen (ügyfélfogadási időben: hétfő 13:00-17:30, szerda 8:00-16:00, péntek 8:00-12:00, az Adóhatósági Csoport hivatali helyiségében: 1093 Budapest, Bakáts u. 8. szám alatt a földszinti irodában) vagy telefonon (36 1 215-1077/425, 433, 434, 435, 436) is állunk rendelkezésre.
17. Vonatkozó jogszabályok
17.1. a Polgári Törvénykönyvről szóló 2013. évi V. törvény (Ptk.)
17.2. a digitális államról és a digitális szolgáltatások nyújtásának egyes szabályairól szóló 2023. évi CIII. törvény (Dáptv.)
17.3. az adózás rendjéről szóló 2017. évi CL. törvény (Art.)
17.4. az adóigazgatási rendtartásról szóló 2017. évi CLI. törvény (Air.)
17.5. a helyi adókról szóló 1990. évi C. törvény (Htv.) 
17.6. a Budapest Főváros IX. kerület Ferencváros Önkormányzata Képviselő testületének a telekadóról szóló 24/2025. (XI. 13.) önkormányzati rendelete

